דמדומים (רומן)

הרעיון לסדרת הספרים

הרעיון הראשוני לכתיבת הסדרה הגיע מחלום שחלמה הסופרת, בו "ילדה ממוצעת" ו"ערפד זוהר ויפהפה" ניהלו שיחה באחו. בחלום, דיברו השניים על הקשיים הרבים בסיפור האהבה שלהם, משום שהערפד נמשך במיוחד לריח הדם שלה ומתקשה למנוע מעצמו להרוג אותה.
בראיון שערכה שאנון הייל עם סטפני מאייר, סיפרה הסופרת על החלום שממנו הכל התחיל. "החלום התרחש בקרחת יער," סיפרה, "והיה שם כל-כך הרבה אור. החלום היה מאוד, מאוד צבעוני... הייתה התמונה היפהפייה הזו, הילד הזה, זוהר כולו באור, ומדבר עם הילדה הרגילה הזו... הילדה הקשיבה, ואני הקשבתי, והוא היה זה שסיפר את הסיפור. הסיפור היה בעיקר על כמה הוא רצה להרוג אותה - ועם זאת, כמה הוא אוהב אותה."
פרק 13 של הספר, החלום עצמו, היה הפרק הראשון שסטפני כתבה. לדבריה, היא הייתה חייבת להמשיך ולגלות אם הילד המנצנץ הרג את הילדה בסופו של דבר. היא החליטה להמשיך את הספר עד סופו, והוסיפה לרעיון המקורי סיפור רקע ועלילות משנה.

עלילה

הסיפור מתחיל כאשר בלה סוון עוברת מפניקס שבאריזונה לפורקס שבוושינגטון כדי לחיות עם אביה, צ'ארלי. היא מחליטה לעשות זאת כדי שאמה, תוכל להצטרף לנסיעות הרבות של בעלה החדש. בפניקס בלה השתדלה שלא להתבלט, ולכן הייתה מתוסכלת לגלות שבתור פנים חדשות בעיירה קטנה, היא מושכת הרבה תשומת לב בבית הספר החדש. היא מתיידדת במהירות עם מספר תלמידים, ביניהם ג'סיקה סטנלי, מייק ניוטון ואנג'לה וובר.
ביומה הראשון בבית הספר, מופתעת בלה לגלות יחס קריר משותפה למעבדה בשיעורי הביולוגיה, אדוארד קאלן. אדוארד, נער בעל יופי בלתי אנושי, עושה מאמצים להתרחק מבלה, ואף מנסה לשנות את מערכת השעות שלו כדי שלא ילמדו יחד. לאחר שהיא מתיידדת עם חבר וותיק, ג'ייקוב בלאק ומשכנעת אותו לספר את אגדת השבטים הקדומים, בלה מגיעה למסקנה שאדוארד ומשפחתו הם ערפדים. אף על פי שהיא חושבת שהוא שותה דם של בני אדם, היא עדיין נמשכת לאדוארד קאלן ולכן היא שמחה לגלות שהקאלנים בוחרים לשתות רק דם של חיות. ככל שמתקדם הסיפור, מתאהבים השניים זה בזו ונאלצים להתמודד עם בעייתם העיקרית: בלה היא אנושית ולרוע המזל ריחה מושך את אדוארד וכך גדלה תאוותו לדמה. לאורך כל הספר, נלחם אדוארד בתשוקה שלו להרוג אותה. הוא משתמש בכל שליטתו העצמית כדי להתגבר על המשיכה והם מצליחים להישאר יחד.
המצב היציב לכאורה של מערכת היחסים שלהם נהרס כשקבוצה של שלושה ערפדים מגיעה לפורקס. לורנט, ג'יימס, וויקטוריה, מצטרפים לקאלנים במשחק בייסבול. לרוע המזל, הרוח נושבת בכיוון הלא נכון וג'יימס, שהוא ערפד גשש, מחליט שהוא רוצה לצוד את בלה כמשחק. עכשיו, כשהוא יודע שהקאלנים מגנים על בלה, הוא בטוח שה"משחק" הולך להיות הרבה יותר מעניין. הקאלנים מתכננים אסטרטגיית פעולה ומפצלים את אדוארד ובלה כדי להסיח את ג'יימס. בינתיים בלה נשלחת להסתתר בבית מלון בפניקס עם אליס וג'ספר. בלה מקבלת שיחת טלפון מג'יימס, שמספר לה שהוא חטף את אמה. בלה המבוהלת נאלצת להסגיר את עצמה לג'יימס בסטודיו הישן שלה לבלט על מנת להציל את חיי אמה. לאחר שהסגירה את עצמה, ג'יימס מגלה לה שהשתמש בהקלטה של אמה לצורך עריכת שיחת הטלפון, כך שאמה בעצם בטוחה בביתה בפלורידה. ג'יימס תוקף אותה אך אדוארד ושאר משפחת קאלן, מצילים את בלה לפני שג'יימס מספיק להרוג אותה. כשהם מגלים שג'יימס נשך את ידה של בלה, אדוארד נאלץ למצוץ את הארס עניין שדורש את מלוא שליטתו העצמית. כאשר הם חוזרים לפורקס, בלה ואדוארד הולכים לנשף הסיום שלהם.

איזבלה מארי "בלה" סוואן

בלה היא תלמידת בית ספר תיכון, חיוורת, בעלת שיער חום, ועיניים בצבע שוקולד. מתארת עצמה כחסרת קואורדינציה. הוריה, צ'רלי ורנה, נישאו בתום לימודיהם ולאחר שנה נולדה בלה. לאחר תקופה הוריה התגרשו ובלה עברה לגור עם אמה בפניקס בזמן שאביה נשאר לבדו בפורקס. בלה הייתה מבלה בכל שנה חודש מחופשת הקיץ ואת חופשת חג המולד אצל אביה אך מגיל 14 היא החליטה שאינה מעוניינת לבוא פעם נוספת לפורקס, וההסדר פסק. בלה שונאת קור ורטיבות וכאשר היא מגיעה מפניקס בתחילת הספר, היא מתארת את קשייה הפיזיים להתרגל לפורקס, שבה הגשם לא מפסיק לרדת. הסיבה שבגללה בלה עוברת לגור עם אביה היא בשל העובדה שאמה נישאת מחדש לפיל, שחקן בייסבול חובב שמרבה בנסיעות, וכך אמה תוכל להצטרף אליו בנסיעותיו. 
בלה מגלה שכולם בפורקס מודעים לבואה, ובימים הראשונים מגלה כי כלם מעוניינים בחברתה. היא מגלה על קיומם של בני משפחת קאלן, ובהיותה סקרנית כלפיהם, ובמיוחד מעוניינת במידע על אדוארד, היא מנסה לשאוב מידע מכל מקור אפשרי סביבה, ובסופו של דבר מגלה כי שבט האינדיאנים הסמוך-שבט קווילוט-מתאר את משפחת קאלן כערפדים בסיפוריו. 
בהדרגתיות מתחילה בלה לבלות יותר ויותר עם משפחת קאלן, מתיידדת עם המשפחה ומתחילה לצאת עם אדוארד.

אדוארד אנת'וני מייסן קאלן

אדוארד הוא ערפד בן 117 שנה. הוא נולד בשנת 1901 בשיקגו. כאשר היה בן 17, הוריו מתו ממגפת השפעת הספרדית. קראלייל הפך אותו לערפד לאחר שטיפל בו ובמשפחתו ואימו של אדוארד ביקשה שיעשה כל שביכולתו על מנת להציל אותו. זמן קצר לאחר הפיכתו לערפד הבין קראלייל כי לאדוארד יש כישרון לקרוא מחשבות. אדוארד שומר על סגנון דיבור ומנהגים מחייו האנושיים בתחילת המאה ה-20. 
משפחתו המאמצת של אדוארד, משפחת קאלן, עברה לפורקס מאלסקה לפני כמה שנים. משפחת קאלן לא שותה דם אדם, אלא דם של חיות, ולכן הם מכנים את עצמם "צמחוניים". אדוארד מרד בעבר בקארלייל וכעס עליו שדיכא את התיאבון שלו ושתה דם של רוצחים ואנסים לעתיד, אך מכיוון שלא רצה להחשב "מפלצת" לפי תיאורו, הפסיק. אדוארד מתואר בסדרת הספרים כיפה תואר, בדומה לשאר בני משפחתו ולערפדים בכלל, וכמקסים, מנומס, נחוש, ועקשן מאוד. הוא חושב על עצמו כעל מפלצת, ומאמין כי מאז הפך לערפד נשמתו לקחה ממנו, לאור העובדה שהוא ערפד.
ב"דמדומים" אדוארד פוגש את בלה סוואן, בת אנוש שאת מחשבותיה הוא לא מצליח לקרוא. היה בניהם חיבור ראשוני, אמנם לא בצורה הטובה ביותר אבל היחסים בניהם היו לא רגילים והיה ניצוץ, משהו מיוחד, כשהם התחילו להכיר השנאה של אדוארד כלפי בלה התחלפה באהבה ודאגה והוא מתאהב בה. אדוארד הזהיר את בלה שלא כדאי לה להתיידד עמו אולם היא מתעלמת מכך. הוא מאוד מגונן עליה ונוטה להגזים במצבים בהם ביטחונה בסיכון. יחד עם שאר בני משפחת קאלן, אדוארד מסכן את חייו ומצליח להציל את בלה פעם נוספת, הפעם מיידי ג'יימס - ערפד שרוצה להרוג אותה.

ג'ייקוב "ג'ייק" בלאק

ג'ייקוב נולד בלה-פוש - שטח ששיך לשבט אינדיאני עתיק יומין, וצבע עורו מתואר כאדמדם-חום. אמו של ג'ייקוב נפטרה בצעירותו, ויש לו שתי אחיות . ג'ייקוב מתואר בספרים כגבוה מאוד, מתנשא לגובה של מעל ל-2 מטר עם שרירי גוף עבים, כמו של שרירן. ג'ייקוב חובב מכונאות ומכוניות. בילדותו בילה ג'ייקוב עם בלה במהלך חופשות הקיץ השנתיות שלה בפורקס בדיג וטיולים. 
ב"דמדומים" לג'ייקוב יש תפקיד שולי יחסית. בלה מפלרטטת איתו כדי לסחוט ממנו מידע, והוא מספר לה אודות אגדות השבט על "היצורים הקרים", על אף שהדבר נאסר בהסכם בין הערפדים לאנשי הזאב. הסיפור בעל התיאורים הרבים מוביל את בלה לתשובה האמיתית לגבי זהותו של אדוארד - הוא ערפד. בילי בלאק, אביו של ג'ייקוב, מתנגד לכך שבלה תתחבר עם הקאלנים ושולח את ג'ייקוב לנשף הסיום כדי להזהיר את בלה.

כריכה

סטפני מאייר הסבירה, כי התפוח שעל העטיפה מסמל את הפרי האסור מספר בראשית. התפוח מסמל את האהבה האסורה של אדוארד ובלה, כמו הפרי של עץ הדעת. בנוסף, התפוח מסמל גם בחירה - בחירתה של בלה להקריב עצמה למען אהבתה לאדוארד במקום לעזוב אותו.

ספרים נוספים

מעבר לסדרת "דמדומים", כתבה מאייר שני ספרים נוספים שעוסקים בעולם הערפדים:

Midnight Sun

מאייר תכננה להוציא ספר המציג את אירועי דמדומים מנקודת מבטו של אדוארד קאלן, בניגוד ל"דמדומים" שנכתב מנקודת מבטה של בלה סוואן. מאייר נתנה לבמאית של "דמדומים", קתרין הארדוויק, ולרוברט פטינסון, המגלם את דמותו של אדוארד, לקרוא כמה פרקים מ"שמש חצות", בזמן צילום הסרט. 12 פרקים דלפו לאינטרנט וכתוצאה מכך עצרה מאייר את כתיבת הספר. אחר כך מאייר החליטה להוציא את כל הפרקים לאינטרנט. באתר הרשמי שלה יש אפשרות להוריד את הספר.